b"\n_START_ARTICLE_\nWarren Landing\n_START_PARAGRAPH_\nWarren Landing (my\xc3\xb6s Warren's Landing) on pieni asutuskeskus Winnipegj\xc3\xa4rven pohjoisosassa Nelsonjoen luusuassa Manitobassa Kanadassa. Asutuskeskus sijaitsee Mossy Pointin it\xc3\xa4isimm\xc3\xa4ss\xc3\xa4 k\xc3\xa4rjess\xc3\xa4. Asutuskeskus on l\xc3\xa4hes kokonaan vesiliikenteen sek\xc3\xa4 vesitasoin hoidettavan lentoliikenteen varassa, sill\xc3\xa4 siell\xc3\xa4 ei ole lentokentt\xc3\xa4\xc3\xa4 eik\xc3\xa4 sinne ei ole kiinte\xc3\xa4\xc3\xa4 tieyhteytt\xc3\xa4, ainoastaan talvitie Grand Rapidsin kyl\xc3\xa4n suunnalta. L\xc3\xa4hin toinen asutuskeskus on Norway House Nelsonjoen it\xc3\xa4rannalla noin 30 kilometrin p\xc3\xa4\xc3\xa4ss\xc3\xa4 pohjoiseen._NEWLINE_Warren Landing sai nimens\xc3\xa4 vuonna 1815 Hudson's Bay Companyn ty\xc3\xb6ntekij\xc3\xa4n John Warrenin mukaan. Warren menehtyi Redjoen taisteluissa saamiinsa vammoihin ja haudattiin sotilaallisin kunnianosoituksin. Kyl\xc3\xa4 tunnettiin my\xc3\xb6s sijaintinsa mukaan nimell\xc3\xa4 Mossy Point, siell\xc3\xa4 sijaitsi Winnipegj\xc3\xa4rven suurin kalastusasema, ja se oli useiden j\xc3\xa4rvell\xc3\xa4 liikenn\xc3\xb6ineiden h\xc3\xb6yryveneiden reitin pohjoisin p\xc3\xa4\xc3\xa4tepiste._NEWLINE_Warren Landingiss\xc3\xa4 sijainnut Dominion Fish Companyn kalasatama tuhoutui l\xc3\xa4hes t\xc3\xa4ydellisesti tulipalossa 9. elokuuta 1908. Palo oli saanut alkunsa laituriin kiinnitetylt\xc3\xa4 SS Premierilt\xc3\xa4, ja se tuhosi kalasataman kaikki rakennukset yht\xc3\xa4 lukuun ottamatta."